CC 20220801
16:1 & þa saternes daig wæs agan sye magdalenisce Marie & Iacobes Marie & salomëë bohten wert-ge-mang þt hyo comen & hine smereden.\n16:2 Ænd swiðe ær anen reste-daige comen to þare byregenne up asprungenne sunna.\n16:3 & cwæðen heom be-tweonen. hwa awylt us þysne stan of þare byregene dure.\n16:4 Þa hyo hy be-seagen. hyo ge-seagen þane stan aweig aweldne. soðlice he wæs swiðe mycel.\n16:5 Ænd þa hyo eoden on þa byregenne hyo ge-seagen ænne geongne on þam swiðren healfe sittende hwiten gerlen ofer-wrogene. & hyo þa forhteden.\n16:6 Þa quoth he to heom ne fortige ge na. ge seceð þane nazarenisca hælend ahangene. he aras. nis he her. her is syo stowe þær hy hine leigden.\n16:7 ac fareð & seggeð his leorning-cnihten. & petre. þt he gæd to-foren eow on galilee. Þær ge hine ge-seoð swa he eow sæde.\n16:8 & hyo ut eoden & flugen fram þare byrigene. & wæren aferde. for þare sihðe þe hyo ge-seagen. & hyo nane men naht ne saigden. soðlice hyo heom an-dredden.\n16:9 Þa he aras on ærne morgen on reste-daige; ærest he atewde þare magdalenisca marie of þare þe he ut adraf seofen deofel-seocnysse.\n16:10 & hy þa ut eode & hit þam cydde þe mid him wæren heofende & weopende.\n16:11 þa hyo ge-hyrden þt he leofede & hyo hine ge-seagen. þa ne lyfden hyo him.\n16:12 Æfter þam heom twam he wæs atewed on oðren heowe. heom on þane tun farende.\n16:13 & hyo þa foran. & þt odren cydden. & hye heom ne ge-lyfden.\n16:14 Ða æt þan ytemesten hyo ænd-lefene æt mete sæten. heom atewede se hælend & here unbelefen & heora heorten ge-tremede. for-þan þt hye hine ge-seagen arise hi hit ne ge-lyfden.\n16:15 & he saide heom. Gað swa wid swa midden-eard bodiende þt godspel ealle ge-scefte.\n16:16 þt se þe ge-lyfd & is ge-funted he is hal. & ge se þe ne ge-lyfd he is for-demd.\n16:17 Þa tacnen þe hæbbed þa þe ge-lyfeð þis folgeð. On mine name deofle gad ut. tungen spreced neowe.\n16:18 & naddren be-nemed. & gyf he deadlice drenc drinced ne mag he heom derigen. & gyf hye uppen seocen here hande asetteð þe bet heom scel wurðe.\n16:19 & ure hlaford hælend crist seððen he wið heom ge-sprecen hæfde; he astah in to heofene & sitt on godes swiðre.\n16:20 Hyo þa fulfelde bodeden swa wid swa al. þas hlafordes weorces & his bispelles fulfellende mid felgenden tacnen. AMen.